text: Ældre ægtepar dræbt i ulykke på sønderjyske motorvej
  24 december 2013 kl. 08.25
  Det var formentlig en u-vending på motorvejen, der var årsag til et ældre ægtepars død mandag aften.
  Et ældre ægtepar er mandag aften blevet dræbt i en alvorlig trafikulykke på Sønderjyske Motorvej nord for Kolding, oplyser Sydøstjyllands Politi.
  - De er desværre afgået ved døden som følge af de skader, de pådrog sig i forbindelse med ulykken, siger vagtchef Lars Grønlund til Ritzau.
  Ifølge vagtchefen er der tale om en mand på 85 år og en kvinde på 82 år.
  Manden førte bilen.
  - Det lader til, at de har holdt i nødsporet og så har foretaget en u-vending på motorvejen. Og der kommer så en bil og rammer dem, siger vagtchefen.
  Føreren af den bil, som kolliderede med ægteparrets, en 62-årig mand, kom ligeledes alvorligt til skade ved ulykken, der skete i sydgående spor, hvor E45 og E20 fletter sammen.
  - Det har vist sig at være lidt mere alvorlig, end vi troede i første omgang. Vedkommende har flere brud på ryggen, men er ikke i livsfare, siger Lars Grønlund.
  I alt tre personbiler var involveret i den tragiske ulykke.
  Der var indtil ved 19.15-tiden spærret for trafikken på stedet, men juletrafikken glider igen.
  - Vi har åbnet for trafikken i første vognbane samt i nødsporet, så der er gang i trafikken igen, siger vagtchefen.
  